Selv om søndagens kamp mod FC København endte med pointdeling mellem AaB og FCK, så ser sportsdirektør Allan Gaarde tilbage på den seneste tid med tilfredshed. - Jeg er tilfreds med de sidste 12 kampe. Der synes jeg, at der er sket noget positivt, siger Allan Gaarde. Efter en skidt start på sæsonen har AaB i de seneste 12 kampe hentet 21 point. Målet er at komme blandt superligaens seks bedst hold, og dermed komme med i kampen om mesterskabet. - Det bliver meget tæt, for jævnbyrdigheden i dansk fodbold er enorm, så det bliver tæt også op til den 26. spillerunde. Det er jeg sikker på, siger sportsdirektøren. Transfervinduet åbner til januar, men ifølge Allan Gaarde er der ikke umiddelbart planer om at forstærke truppen. - Vi tror på det her hold, og derfor skal vi ikke lave de store forandringer.

Referat:
AaB regner ikke med at skulle forstærke holdet her i vinterpausen. Sportsdirektøren tror på holdet.